News - US vereer wêreldbekende wiskundige
US vereer wêreldbekende wiskundige
Die Universiteit Stellenbosch (US) het op Donderdag (1 April 2021) 'n eredoktorsgraad aan die wêreldbekende wiskundige Prof Batmanathan Dayanand Reddy toegeken by die US se Maart-gradeplegtigheid. Reddy het die graad Doktor in die Natuurwetenskappe, honoris causa, ontvang tydens 'n klein fisiese gradeplegtigheidseremonie vir doktorale gegradueerdes van die Fakulteit Natuurwetenskappe wat in die Endlersaal in die Konservatorium op die Stellenbosch-kampus gehou is.
Selfoongebruikers klik hier ​vir video.
In sy aanvaardingstoespraak het Reddy gesê die US het hom 'n groot eer bewys deur aan hom die graad toe te ken.
"Dit is dubbele eer om die toekenning te ontvang van 'n instelling met 'n onbetwiste statuur op vakkundige gebied en elders."
Reddy het die belangrikheid van die wetenskap beklemtoon en gesê dit moet 'n integrale deel wees van ons pogings om die sosiale- en omgewingsuitdagings van ons tyd aan te pak.
Die wetenskaplike gemeenskap het deur sy samewerkende benadering 'n voorbeeld gestel vir regerings en ander sektore, 'n voorbeeld wat deurslaggewend sal wees in die mate waartoe ons pogings om 'n volhoubare en veerkragtige toekoms te bou suksesvol sal wees."
Reddy het gesê wetenskaplikes moet eties optree en met integriteit werk sodat mense vertroue in die wetenskap kan hê, veral in die lig van valse inligting en pseudowetenskap wat 'n wesenlike bedreiging vir wetenskaplike waardes inhou.
MEER OOR PROF BATMANATHAN DAYANAND REDDY
Reddy spog met 'n merkwaardige loopbaan in volhoubare aktiwiteite om die wetenskaplike projek te versterk.
As 'n A-gegradeerde wetenskaplike van die Nasionale Navorsingsinstituut, het sy wetenskapsreis in 1973 begin toe hy sy BSc in Siviele Ingenieurswese aan die Universiteit van Kaapstad (UK) voltooi het, gevolg deur 'n PhD aan die Universiteit van Cambridge in die Verenigde Koninkryk.
Reddy het 'n reusebydrae tot die ontleding van probleme in die meganika van vaste stowwe, veral in plastisiteit, gelewer. Hy geniet ook groot aansien wêreldwyd vir die ontwikkeling en ontleding van gemengde en verwante eindige-elementmetodes. Buiten dit, het hy ook baie bygedra tot aspekte van biomediese meganika.
Hy is 'n stigterslid van die Afrika-instituut vir Wiskundige Wetenskappe, was voorsitter van 'n beheergroep van akademici wat die Suid-Afrikaanse Sentrum vir Hoëverrigting Rekenaarswetenskap gestig het en is 'n stigtingsgenoot van die Akademie vir Ingenieurswese en Tegnologie in die Ontwikkelende Wêreld.